CELEX: 32022D1007
Language: sk
Date: 2022-06-20 00:00:00
Title: Rozhodnutie Rady (EÚ) 2022/1007 z 20. júna 2022 o uzavretí Partnerskej dohody o vzťahoch a spolupráci medzi Európskou úniou a jej členskými štátmi na jednej strane a Novým Zélandom na strane druhej v mene Únie

28.6.2022   
               
               
                  SK
               
               
                  Úradný vestník Európskej únie
               
               
                  L 171/1
               
            
         ROZHODNUTIE RADY (EÚ) 2022/1007
         z 20. júna 2022
         o uzavretí Partnerskej dohody o vzťahoch a spolupráci medzi Európskou úniou a jej členskými štátmi na jednej strane a Novým Zélandom na strane druhej v mene Únie
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 37,
         so zreteľom na Zmluvu o fungovaní Európskej únie, a najmä na jej článok 207 a článok 212 ods. 1 v spojení s článkom 218 ods. 6 písm. a) a článkom 218 ods. 8 druhým pododsekom,
         so zreteľom na spoločný návrh Európskej komisie a vysokého predstaviteľa Únie pre zahraničné veci a bezpečnostnú politiku,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Partnerská dohoda o vzťahoch a spolupráci medzi Európskou úniou a jej členskými štátmi na jednej strane a Novým Zélandom na strane druhej (ďalej len „dohoda“) bola podľa rozhodnutia Rady (EÚ) 2016/2079 (2) podpísaná 5. októbra 2016 a predbežne sa vykonáva v súlade s článkom 58 dohody s výhradou jej nadobudnutia platnosti.
                  
               
                     (2)
                  
                  
                     Cieľom dohody je posilniť spoluprácu v širokej škále oblastí politiky vrátane ľudských práv, nešírenia zbraní hromadného ničenia, boja proti terorizmu; spoluprácu v hospodárskych a obchodných záležitostiach, v oblasti zdravia, životného prostredia, zmeny klímy, energetiky, vzdelávania, kultúry, práce, riadenia rizika katastrof, rybárstva a námorných záležitosti, dopravy, právnej spolupráce a boja proti praniu špinavých peňazí, financovaniu terorizmu, organizovanej trestnej činnosti a korupcii.
                  
               
                     (3)
                  
                  
                     Dohoda by sa mala schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Partnerská dohoda o vzťahoch a spolupráci medzi Európskou úniou a jej členskými štátmi na jednej strane a Novým Zélandom na strane druhej (3).
         
         
            Článok 2
            Predseda Rady v mene Únie vykoná oznámenie podľa článku 58 ods. 1 dohody (4).
         
         
            Článok 3
            Spoločnému výboru ustanovenému v článku 53 dohody spolupredsedá vysoký predstaviteľ Únie pre zahraničné veci a bezpečnostnú politiku.
            Únia, alebo prípadne Únia a členské štáty sú v spoločnom výbore zastúpené v závislosti od predmetu rokovania.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Luxemburgu 20. júna 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Súhlas zo 16. novembra 2017 (zatiaľ neuverejnený v úradnom vestníku).
         
            (2)  Rozhodnutie Rady (EÚ) 2016/2079 z 29. septembra 2016 o podpise v mene Európskej únie a predbežnom vykonávaní Partnerskej dohody o vzťahoch a spolupráci medzi Európskou úniou a jej členskými štátmi na jednej strane a Novým Zélandom na strane druhej (Ú. v. EÚ L 321, 29.11.2016, s. 1).
         
            (3)  Dohoda je uverejnená v Úradnom vestníku Európskej únie (Ú. v. EÚ L 321, 29.11.2016, s. 3) spolu s rozhodnutím o podpise a predbežnom vykonávaní.
         
            (4)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.